De 12 chakraer

Din vej til indsigt, visdom og forbundethed

Grete Elfrida Tranberg

De 12 chakraer

Din vej til indsigt, visdom og forbundethed

Copyright © 2021 Grete Elfrida Tranberg

Illustration og omslagslayout: Liiva Liselotte Østerby

ISBN: 9788740491470

Indholdet i denne bog må ikke anvendes til undervisning og udviklingsforløb af andre end forfatteren.

Enhver kopiering af denne bog må kun ske efter reglerne af lov om ophavsret af 14. juni 1993 med senere ændringer.

Forord

Første gang jeg hørte om 12 chakra systemet, blev noget vækket i mig.

Jeg blev nysgerrig og opsøgende, og selv om der på daværende tidspunkt ikke fandtes meget, materiale var det alligevel som om, at de få oplysninger der var, på forunderligvis dumpede ned i skødet på mig.

Da jeg har kanaliseret i flere år, og ikke kunne finde mere læsestof om emnet, tænkte jeg, at jeg kunne bede om information fra mine guider og hjælpere.

Jeg har altid været overbevidst om, at alting sker af en årsag, og at, når vi møder noget i livet, som optager os, så er det fordi det er vigtigt for vores opvågning, at vi sætter fokus på det. At vi går ind i det - og at vi handler på det.

Da jeg traf beslutningen om at kanalisere informationer ned om de 12 chakraer, så jeg kunne begynde at forstå mere, var det som om, at denne beslutning blev startskuddet til langt mere, end jeg selv på det tidspunkt kunne have tænkt mig til.

Jeg kunne ikke have forudsagt, at disse kanaliseringer skulle blive til denne bog. Men når jeg kigger tilbage, kan jeg godt se, at jeg igennem de sidste seks år har fået små hint, beskeder og oplevelser undervejs, der alle har ført hen til dette.

Den proces hvor man modtager informationer og oplevelser, som skal bruges på et tidspunkt ud i fremtiden, er noget vi alle får. Ofte overser vi signaler og vejledning i vores travle liv, og først meget sent i processen, går det op for os, at vi blidt er blevet skubbet i en bestemt retning. Dette fordi der er noget, som vi skal gøre på et bestemt tidspunkt - for os selv og for andre – for at vi alle kan komme videre i udviklingen af vores bevidsthed.

Mine personlige oplevelser i denne proces startede en søndag eftermiddag for ca. 6 år siden, hvor jeg fik en kanaliseret personlig besked. Det eneste der blev sagt var: at Mesteren Kuthumi lagde en bog i mit skød.

Jeg forstod det ikke, og på det tidspunkt skulle jeg heller ikke forstå det.

Siden er flere og flere oplevelser blevet lagt oveni.

Ikke lang tid efter at jeg var begyndt at kanalisere informationer ned om de 12 chakraer, fik jeg besked om, at der var højtvibrerende bevidstheder, der ønskede at give mig informationer, og da min egen energistruktur ikke kunne tåle deres vibrationer, ville mesteren Kuthumi være en form for mellemmand.

Kort tid efter fik jeg indledningen til denne bog kanaliseret ned, og fik samtidig besked om, at det ville være mester Kuthumi, som i hele processen ville hjælpe og støtte mig. Endelig gik det op for mig, at jeg havde en opgave at udføre.

Det har taget mig tre år at gøre denne bog færdig. Mange gange er jeg gået i stå, fordi hverdag og udfordringer i livet har ført mig væk fra processen, og jeg ikke altid har følt, at jeg havde tiden og overskuddet.

Men hver gang jeg har haft en af disse perioder, er jeg blidt blevet skubbet i gang igen. Kærligt har mine guider og hjælpere ført mig igennem denne proces, hvilket jeg er dybt taknemmelig for.

Selv om jeg har været tilstede i denne skriveproces, kan jeg ikke tage æren for den bog, du sidder med nu.

Alt hvad der står i bogen er kanaliseret fra højere bevidstheder, der alle har bidraget med deres kærlige ord og energi.

Min oplevelse, når jeg kanaliserer, er, at vi alle har unikke oplevelser, når vi er i kontakt med højere bevidstheder.

For mig mærkes det, som om at vi kan tune ind på de energifrekvenser, vi hver især har mulighed for at forbinde os til, i forhold til hvor vi er i vores egen opvågning.

Det er derfor muligt, at noget af det, der står i denne bog - og også de farver og placeringer af de 12 chakraer der er illustreret ikke vækker 100% genklang hos alle.

Er du en af dem, der oplever de 12 chakraer lidt anderledes, håber jeg, at du alligevel vil bruge tid på at læse denne bog, da den er fyldt med energi fra kærlige energetiske væsener. En energien der vil flyde ind i dit energifelt og påvirke dine 12 chakraer, når du læser bogen og laver meditationerne.

At være en del af denne kanaliserings- og skriveproces, har ændret hele min måde at være i livet på.

Jeg har fundet mere indre ro, og bliver i langt mindre udstrækning påvirket af udefrakommende udfordringer.

Processen har også bragt mig tættere på forståelse og indsigten i, hvad jeg i virkeligheden er, når jeg ikke er i en menneskekrop.

Jeg håber at denne bog vil hjælpe og støtte dig i din videre udvikling af din bevidsthed.

Kærlig hilsen

Grete Elfrida Tranberg

Indledning

Indledende kanalisering fra Mesteren Kuthumi

Velkommen til denne bog og denne indsigt, hvorfra vi vil vise dig vejen ind i nye rammer for din udvikling.

Hvorfra vi vil åbne ind til nye indsigter, da der i denne tekst og i teksterne om de enkelte chakraer er lagt energi ind, der åbner for forståelsen for, hvorledes du kan leve et mere helt liv i samspil med klodens udvikling og igennem et liv med fokus på dine chakraers fortsatte åbninger og energiens lys.

Vi kommer med forståelse for, hvorledes du kan blive ved med at forfine dine energier i de enkelte chakraer, således at du bliver i stand til at komme fra et sted i dit inderste, hvor sandheden om universets samspil med mennesket findes.

Klodens udvikling er afhængig af mennesket og menneskets individuelle udvikling. En udvikling der kommer i bølger og breder sig som ringe i vandet. For en sjæl, der vågner fuldt og helt, skaber mulighed for, at flere sjæle mærker denne rene energi fra universet og vågner i deres helhed for igennem denne helhed at gå vejen ind i det guddommeliges midte, ind i skabelsens midte og ind i lyset hvor alt er skabt, og hvor alt hænger sammen i et ”energetisk net”.

Vi kommer med lys, og vi kommer med åbninger til dig, der vil gå denne vej. Vi viser dig dine muligheder undervejs under bogens emner, og vi giver dig mulighed for at prøve redskaber af, som du kan bruge på din egen måde i forhold til din opvågning.

Tiden er kommet til, at sjælen i dig vågner fuldt og helt, og tiden er kommet til, at mennesket løfter kloden ind i den energi, som åbner for den fælles udvikling af menneske og klode, og som er yderst vigtig i forhold til universets udvikling.

Vi er her for at støtte og vejlede dig i denne proces, og du vil kunne mærke vor tilstedeværelse, så-fremt du åbner dig for vores energi, imens du læser og lytter til denne bog.

Velkommen til en ny vej – en vej ind i lys og kærlighed, en vej ind i indsigt og fællesskab og en vej ind i universets energetiske helhed.

Bevidstheder der har bidraget

Min oplevelse er, at vi som mennesker har behov for at sætte en form for label på den energi, der kommer igennem til det menneske, der kanaliserer. Dette tror jeg skyldes, at vores hjerne har behov for at forstå.

Når højere bevidstheder kommunikerer igennem et menneske, der stiller sig til rådighed, får vi derfor hjælp til at føle os trygge i oplevelsen, når den der kanaliserer modtager navne og billeder, vi kan relatere os til. Og som vi ofte mentalt kan koble på kendte mestre og ærkeengle, der er en del af vores trosretninger.

Når jeg kanaliserer, fornemmer jeg, at de højere bevidstheder grundlæggende udspringer af den samme energi, men at de energistrukturer, der kommer igennem, mærkes forskellige afhængigt af, hvilket budskab der ønskes, at jeg skal formidle.

Du finder i mange bøger - og på nettet - beskrivelser af engle, mestre og andre højere bevidstheder der har bidraget til denne bog, og jeg har derfor fravalgt at skrive i generelle vendinger, om de kvaliteter de står for. I stedet for har jeg ladet de enkelte bevidstheder selv beskrive, hvorfor det har været vigtigt, at netop de har bidraget, og om der er noget, du skal være særlig opmærksom på, når du læser eller mediterer.

Kuthumi

Kære læser

Vi er mange grupper af bevidstheder, der har bidraget til denne bog.

Vi træder frem som kendte energier, for at kunne hjælpe jer til at forstå, hvem vi er, og hvad vi i denne forbindelse står for.

Vid, at mange er sammensat i grupper og har ”talsmænd”, der står frem og bruger denne kanal til at formidle igennem.

Vi repræsenterer en højt udviklet gruppe af energetiske bevidsthedsstrukturer, der langsomt beriger jeres klode med information, frekvenser og forståelse for den rejse mod lysets kilde, som I alle er på.

Vi tilfører indsigter, åbninger og frekvensløft til kloden, og igennem klodens energi og det magnetiske felt åbnes der for, at det enkelte individ på kloden absorberer disse frekvenser og følger energetisk med.

Denne proces er tilgængelig for alle, men ikke alle er klar.

For dem som er klar, er processen startet, og for hvert individ der åbner sig for denne proces følger flere med. Dette fordi åbningerne og frekvensløftene er som ringe i vandet, hvor den ene påvirker andre.

”Jeg” er i denne information-struktur en form for primær formidler. Jeg er bindeled mellem de højere frekvenser og dette menneske, der formidler denne bog, da strukturen i frekvensen er i vibrationer, som hun ikke kan holde og formidle (endnu).

Jeg er det, I vil kalde visdommens- og læringens mester, og derfor har jeg påtaget mig den opgave, at få denne og andre bøger ud til menneskeheden.

Lidt efter lidt vil der komme flere og flere af disse informationer de steder, hvor I henter jeres viden fra og om nogle år vil de fleste mennesker tale om de 12 chakraer, som en naturlig del af dem selv, på samme måde som I gør det i dag med de 7 chakraer.

Der findes mange niveauer og varianter af disse chakrasystemer, og I vil opleve at flere forskellige mennesker byder ind med forskellige placeringer, farver, kvaliteter og sandsynligvis også antal.

Dette skyldes, at intet af dette er ens og fasttømret, som i tror. Alt er fleksibelt og bøjeligt, og alt er forskelligt og kan ses fra forskellige vinkler, afhængigt at hvilken dimensionsstruktur der tunes ind på.

Dette vil langsomt lære mennesket, at alt ikke nødvendigvis skal være på en bestemt måde, at meninger, indsigter og forståelse er forskellige, og at dette er en god ting, fordi det giver et nuanceret billede af virkeligheden.

I en mange dimensional virkelighed er der mange vinkler, og intet er ens, og kan ikke være ens, og sådan må det være.

Vi ønsker dig velkommen til dette nye univers af viden og visdom.

God fornøjelse min ven.

Gruppen af ærkeengle

Kære ven

At betræde denne klode i menneskeform kan for mange være en udfordring.

Jeres menneskeliv byder på mange op- og nedture, og i mange generationer har jeres sind udviklet en særlig form for at hænge fast i alt det, som ikke er godt, alt det negative og alt det som livet bringer jer i de perioder, hvor I føler, at I er lidt nede.

Vi har valgt at gå ind i dette arbejde, fordi vi ønsker at hjælpe og vejlede mennesker ind i den mere glædesfyldte del af det at være menneske. Vi vil, når du arbejder med dine 12 chakraer, være tilstede i din energistruktur, og vi vil lægge et lag af energi hen over din energi, således at du hele tiden bliver mindet om alt det gode, som livet bringer.

Vi ønsker, at mennesker skal leve i indre fred og harmoni med sig selv. Vi vil skabe en indre forståelse hos dig, som vil sætte fokus på, at de svære ting i livet ikke skaber ubalance men i stedet for skaber grobund for at vække dig til en dybere forståelse af, hvem du er, og hvor du kommer fra.

Vi ønsker, at du forstår, at det liv, som du er kommet ind i lige nu, er valgt af dig, fordi du igennem dette liv kan bidrage til egen udvikling og til universets udvikling. At alle dine oplevelser, uanset om de føles positive eller negative, er en del af det perspektiv, der vækker din bevidsthed og flytter dig dybere ind i kosmos energi.

Dine oplevelser skaber forståelse på et energetisk dybt plan, som åbner til viden og indsigt, og derfor er det vigtigt, at du gennemlever alle aspekter af livet på kloden.

Dit arbejde med at vække din bevidsthed til at forstå sammenhængen er værdsat, og vi ærer din udvikling og opvågning – den bringer større forståelse til altet, så sammenhængen kan foldes ud på en ny måde.

Kære ven, vi følger med dig på din vej, vi guider og hjælper dig. Så ”ræk hånden ud imod os”, så vi i fælleskab kan gå på din opvågningsvej.

I kærlighed og dyb respekt Rafael, Sandalphon og Zadkiel

Kristus, Andromida, Altets udspring og Det guddommelige lys

Vi er en gruppe af bevidstheder, der har viet en del af vores opvågning til at hjælpe mennesker på kloden Jorden.

Vi udspringer alle af samme energifrekvens og de stråler af energi, vi tilfører bogen og dig som læser, er alle en del af dette udspring.

Lyset i dig vækkes, når du læser denne bog, og udfører de øvelser der findes i bogen.

Lyset i dig folder sig ud og åbner ind til nye aspekter af din sjæl, der ligger klar til at blive vækket.

Vi bidrager i processen til, at denne opvågning sker blidt, og i et tempo hvor dit sind og din menneskedel kan følge med.

Nogle mennesker har igennem tiden, i arbejdet med sig selv, søgt vejledning hos andre mennesker, der har været igennem dybe opvågningsfaser. Det har for menneskeheden i mange år, været nødvendigt at have et holdepunkt hos en form for menneskelig mester og mentor. Dette skyldes, at de bevidsthedsåbninger mennesket tidligere har taget, har skabt uro og ubalance i sindet i perioder efter åbningerne er sket, da alt pludselig har skullet forstås på en helt ny måde.

Det, vi tilbyder dig nu, er muligt, fordi energien på kloden har ændret sig, så mennesker nu kan gennemføre opvågning uden en jordisk mester eller en mentor.

Ikke at det absolut skal være sådan - at du fremover skal gå din opvågningsvej alene, hvis du mærker et behov for at hente vejledning fra det menneskelige perspektiv hos en mentor - men fordi det ikke længere er nødvendigt at blive løftet i energien af en jordisk mentor.

Det er nu muligt at gøre det selv, og samtidig hente balancering og afklaring via den energi som vi tilbyder, således at forandringen efter en bevidsthedsåbning ikke mere føles så voldsom.

Når du arbejder med denne bog eller bruger andre former for information og vejledning i din opvågning, hvil da i vores energi og bed om hjælp og støtte – både til at løfte dig ind i bevidstheds-åbninger og efterfølgende til at balancere de ændringer der kommer, så blidheden danner grundlag for ændringerne.

Dette vil skabe en mere kærlig og omsorgsfuld måde at integrere ændringer i dit liv på, og det vil åbne for forståelsen af det samarbejde, vi kan have på tværs af vores energetiske sammenkoblinger.

Vi står til rådighed kære ven – så kald på os, når du mærker, at du har brug får støtte.

Lad os prøve det lige nu, så du mærker vores tilstedeværelse og kan genkende den senere.

Så tag kontakt til dit hjerte – mærk hjertet, og sid lidt og fornem, hvordan vi hjælper dig med langsomt at åbne for dine hjertekamre, der emmer af kærlighed, lad dig fylde af denne kærlighed.

Når du føler dig klar, forestil dig så, at du igennem dit pandechakra eller dit kausalchakra sender et ønske ud om, at du har brug for støtte og vejledning.

Du finder blot din egen indre måde at gøre dette på – det kan være ord, følelser eller billeder – det er helt op til dig selv.

Mærk at du får kontakt, og at den støttende og vejledende energi langsomt sendes ind i dig – sid lidt og mærk denne energi.

Læg mærke til, hvordan det mærkes, og hvor i dig selv du mærker energien.

Har du et ønske om støtte eller vejledning lige nu, bed da om hjælp til dette og sid blot og mærk energien, der fortsat sendes ind i dig.

Sid så længe du føler, at du bliver fyldt op af denne energi, og bed til sidst om, at energien der tilføres dig lige nu, vil støtte og vejlede dig på en måde, så du opdager de signaler, der gives dig i den fysiske verden.

Vend langsomt tilbage til rummet du sidder i.

Det, der sker i denne proces, er, at du tager kontakt, og du beder om hjælp, hvilket gør at hjælpen vil komme til dig.

Den kommer måske ikke lige med det samme, eller på den måde som du havde forventet, så her er det vigtigt, at du arbejder med at have tillid til at hjælpen er på vej.

Hvis det er muligt, så slip behovet for at bede om hjælp igen og igen, da dette grundlæggende er sindet, der ikke tror på muligheden for hjælp.

Så opstår trangen til at bede om hjælpen igen, eller opstår der tanker og følelser om, at der intet sker, så brug lidt tid på at mærke dit hjerte og gentag sætninger som:

Jeg tror på, at hjælpen viser sig for mig på rette tidspunkt og i rette form

Jeg tror - og giver slip på al usikkerhed

Kære ven, vi glæder os til at ”høre” fra dig

Saint Germain, Moder Maria og Gud – Altet

Vi er forbundet i en treenighed af lys, glæde og kærlighed i denne særlig skabte konstellation til brug for dette arbejde.

Vi repræsenterer i denne bog, den energi der løfter din forståelse ind i nye energicirkler, for at du som menneske tillidsfuldt åbner for: at arbejdet i energien kan ske.

Vi kommer i konstellationen med en energistruktur, som kan føles varm og kærlig, når du sidder i meditationerne, og dette er netop for, at dit sind skal falde til ro og tillade at forandringerne sker.

Nogle vil mærke vores tilstedeværelse i dette arbejde som kærlige energetiske strøg mod huden eller indeni kroppen, mens andre ikke fornemmer os.

Men uanset om du mærker os eller ej, er vi en del af dette arbejde med konstant at klargøre dig til at åbne dig for de energier, der tilbydes i teksterne og i meditationerne.

Vi vil, når du forbereder dig til meditationerne, sende denne sammensatte energistruktur ind i dit energifelt og åbne for, at lyset i dig træder tydeligere frem. Dette for at skabe en lettere måde for dig at komme i kontakt med kosmos energien, der overordnet er den energi, der tilbydes dig i dette arbejde.

Kære ven, vi bliver lidt ”tekniske” nu, og vi ved, at dette kan være svært at forholde sig til, og at det menneskelige sind ikke helt er i stand til at forstå det bagvedlæggende i disse energifrekvenser, som vi forsøger at forklare – men det vigtigste for os lige nu er, at du forstår, at vi skaber støtte og åbning, vi sender lys, glæde og kærlighed ind i dit energifelt, og at bogens tekster åbner din kontakt til os.

Jordstjernechakraet

Kuthumi

Dette chakra er for mennesket en ny måde at komme i kontakt med sig selv og kloden på fra et mere sjæleligt perspektiv.

Det er et chakra, som har ligget latent i det enkelte menneskes energi, og som - hos nogle ”få” - har været brugt længe. Disse få har alle været mennesker, som mange har fulgt og ”spirituelt” har higet efter at være.

En del af disse få har på en måde været ophøjet til guruer.

Årsagen til, at de er blevet hørt og mange har fulgt dem, er ikke kun, at de har været i stand til at bruge deres jordstjernechakra, men at mange af dem har været i stand til at ”udnytte” den kommunikation til klodens vejledning, der ligger i dettes chakras energi.

Denne vejledning fra kloden er en mulighed, men det er ikke et nødvendigt redskab, som automatisk kommer til sin ret og folder sig ud, når dette chakra aktiveres.

At være i kontakt med denne vejledning betyder, at du bliver i stand til at lytte til klodens kald i forhold til, hvad du bedst kan gøre for at hjælpe kloden i dens udvikling, og igennem klodens udvikling at hjælpe universets sammenhængskraft.

Men det er ikke kun dette værktøj, der bliver tilgængeligt, når du aktivere Jordstjernechakraet. Chakraet indeholder en lang række muligheder for dig, som du kan tage i brug, hvis du vil, og hvis du opdager dem, for det er ikke alle mennesker, der opdager de samme muligheder.

Alle menneskers opvågning er forskellig, og derfor opdager alle hver deres perspektiver i forhold til, hvad der er bedst for den enkelte.

At denne mulighed - for vejledning fra kloden - har været åbnet for ”få”, har været nødvendig for at bringe menneskerne i sin helhed derhen, hvor I er nu. Hvor omsorg for hinanden og hjælp til de svage er begyndt at træde tydeligt frem, hvor kloden har brug for, at I ændrer adfærd, og hvor I vågner og ser, at I fortærer alle ressourcer, hvis I ikke giver noget tilbage.

Disse mennesker, der har besiddet denne evne, har igennem deres konstante arbejde med at tale fra hjertet og vise vejen, banet åbningen ind i mange sjæle, som nu er begyndt at vågne og igennem denne opvågning også begynder at råbe dem op, som sidder på magten.

Magtens folk, som sidder der nu, vil ikke gøre meget. Men mange af dem, som er vågnet med dette formål, vil snart sikre, at andre, der har forståelsen på et dybere plan, kommer til, og så vil forandringerne komme. Og med disse forandringer er næste skridt taget i menneskets udvikling. For med denne udskiftning af magtens folk, kan man på en måde sige, at så ruller lavinen. Når først disse ”ny-opvågnede” mennesker kommer til og får indflydelse på en mere kærlig og fælles måde, vil det gå stærk. Da vil klodens energi kunne slappe af, og nye tilbud fra jordstjernechakraet om åbning til et andet perspektiv vil komme til syne for den enkelte.

Nogle er allerede begyndt at mærke disse perspektiver og disse muligheder, og når det sker, opstår der en form for rastløshed hos den enkelte.

Der kommer en periode, hvor man som menneske får lyst til at skabe en forandring og kan mærke at noget er på vej, men man kan ikke rigtig få greb om det, fordi det er så nyt og anderledes, og det føles på en måde sårbart og usikkert, fordi det er ukendt.

Men det interessante i dette er, at det ikke er sårbart og usikkert på den måde, som mennesket forbinder sårbarhed og usikkerhed med i dag.

Det er sårbart på en anden måde, fordi det foregår på en anden energifrekvens, som mennesket ikke er vant til at bevæge sig i, og det føles usikkert fordi denne energifrekvens er højere vibrerende og finere i

sin struktur, end mange mennesker er vant til.

Jordstjernechakraets kvaliteter

Hvis du lytter til dit jordstjernechakra, vil du få mulighed for at:

Samarbejde med kloden og universets energier om at skabe en ny energetisk samstruktur imellem menneske, klode og univers

Kommunikere med andre sjæle om fælles opgaver igennem klodens energetiske baner

Mærke andre og fornemme hvordan de har det – dette gælder alle levende skabninger fra menneske til dyr, planter, træer og alle jordens energetiske elementer

Finde din retning i livet – du vil få ”vist” et flow der viser, hvorhen du skal gå for at komme ind på den sti, der tjener dig bedst i forhold til din opvågning

Åbne ind til sjælsstjernechakraet og igennem samspil til dette chakra afbalancere din menneskelige del til at kunne vibrere i højere frekvenser i samspillet imellem klode (jordstjerne) og universet (sjælsstjerne)

Åbne til at forstå klodens udvikling og hvilken indflydelse denne udvikling har, på den sammen-hæng der er i universet. For igennem denne forståelse at kunne vise verden, hvorfor det er vigtigt at værne om klodens udvikling

Åbne ind til nye muligheder for hvorledes kloden kan hjælpe mennesket til at afbalancere brugen af ressourcer ved at søge tilbage til visdommen fra forfædre, deres samspil med kloden og deres forståelse for at give og tage i forhold til livets cyklus

Forstå den cyklus der ligger i alt og som lettest ses af mennesket i naturen. En cyklus der er ens overalt, hvis man åbner for denne mulighed og ser hvorledes alt er bundet sammen i disse cyklusser, og at den ene cyklus bringer den næste til aktivitet

Lad dig lede af de chakraer der kalder på dig

Når du arbejder med de 12 chakraer, vil du opdage, at der er nogle chakraer, der trækker mere i dig end andre. De chakraer, der kalder på dig, er dem som du skal bruge tid på at dykke ned i. Ikke, at du ikke kan gå i dybden med dem alle, men du vil opdage, at sætter du fokus på de chakraer, der tiltrækker din bevidsthed, vil din opvågning accelerere, og der vil lægge sig en forståelse i- og omkring dig, i form af energi der langsomt ”siver” ind i dig og vækker dig på nye planer.

Det er ikke alle mennesker, der har en ”aktie” ind i at arbejde med jordstjernechakraet. For nogle handler dette chakra mere om at finde et ståsted i livet og igennem kontakten til jordstjernen at følge sit kald og sin vej.

Er du en af dem, der ikke har brug for at arbejde dybt med dette chakra, er det vigtigt, at du som minimum arbejder med åbning og afbalancering af chakraet.

Dette gælder for alle de chakraer, som du ikke går i dybden med.

At arbejde med åbning og afbalancering betyder, at du går ind og mærker den energi, der er forbundet til chakraet og får en forståelse af, hvad der skal til, for at du kan afbalancere og forblive afbalanceret i chakraets energi.

Jordstjernechakraets energi

At være i balance i jordstjernechakra energien betyder: at være i kontakt med jorden og med dig selv som menneske der betræder denne jord.

Det betyder, at du kender din menneskelige del godt, og du ser på hele denne del - både intellekt og krop. Det er et samspil, som du aktiverer, hvor krop, sind og sjæl går i et, og det vil skabe balance og sikre, at du som sjæl får plads til at folde dig ud i alle aspekter.

Det er ikke altid let for det enkelte menneske at være i denne treenighed, ofte har mennesker en eller flere dele af sig selv, som ikke rigtig passer ind i det billede, som det enkelte menneske ser af sig selv. Det kan være ting, man har gjort, måder man regerer på i forskellige situationer, en skæv næse eller en krop som ikke lige passer ind i idealerne, ja selv alder for kroppen kan for mennesker være svært at acceptere.

Når du arbejder med jordstjernechakraet, arbejder du samtidig med at acceptere og elske hele dig, dit sind, din krop og din sjæl. Du vil i dette arbejde kunne blive udsat for at skulle forholde dig til sider af dig selv, som du har gemt væk, og som du ikke ønsker skal være en del af dig, men det er vigtigt, at du mærker dem og accepterer, at de er en del af dig og din historie.

Der er intet i dig, eller i det du har gjort, der ikke kan tilgives og accepteres, der er intet, der ikke kan elskes, og der er intet, der ikke kan bruges til at forstå din vej (fortid, nutid og fremtid).

Alt hvad der sker i dit liv – alt hvad du oplever, og alt hvad der vises dig i livet, er vigtige brikker i dette arbejde med at forbinde disse tre områder af dig som menneske.

Sjælens del, der bevæger sig fra liv til liv, tager alle disse aspekter og oplevelser med til de næste liv, og langsomt kommer læringen og forståelsen for, hvorledes man som menneske kan udvikle sin sjæl. Samarbejde og aftaler indgået på et sjæleligt plan, og sjælelige oplevelser er nødvendige at få ”udspillet” i det menneskelige liv, og hvis du lærer at gøre dette med kærlighed til dig selv og med glæden fra sjælens dybder, vil denne opvågning gå stærkere.

Dit jordstjernechakra vil langsomt åbne sig, og energien vil vibrere højere og højere, efterhånden som du bevæger dig ad den sti, der forbinder denne treenighed af menneskeliggørelse.

Du vil begynde at opdage, at dit arbejde med dette chakra bliver lettere og lettere, fordi energien fra chakraet hjælper dig, på samme måde som jordens energi hjælper dig.

Du vil blive tættere forbundet til alt levende, og du vil begynde at få glimt af, hvorledes alt levende hænger sammen, efterhånden som du bevæger dig ind i dette arbejde.

Det at forbinde denne treenighed er ikke noget som gøres over en dag eller to. Forbindelsen kan hele tiden forfines og kan hele tiden løftes til nye vibrationer. Og derfor er det også vigtigt at pointere, at du ikke kan forvente at blive færdig med dette stykke arbejde i dette eller de næste liv.

Du kan vælge at fokusere på det i perioder, og se og mærke at dit arbejde gør din gang på kloden lettere, og du vil i disse perioder kommer i dybere kontakt med altet.

I andre perioder vil dette ikke have dit fokus, fordi der er andre områder i dit liv, der kræver din opmærksomhed.

Det er sådan udvikling for mennesket fungerer, og det er nød til at være sådan. For menneskets energi skal løftes langsomt, for at den kropslige del og sindet kan følge med i samarbejdet med det sjælelige og universelle.

Så tanker - om at skulle, og tanker - om at være nød til, er ikke en del af dette arbejde.

Når jordstjernechakraet kalder på udvikling så gå med dette kald, og når der er ro og stilhed fra dette chakra, så lad det være, og flyt din bevidsthed andre steder hen, hvor du mærker et kald mod udvikling eller mod stilhed.

For stilhed og tilbagelænethed er også en del af dette arbejde. Du kan ikke forcere dette, du kan ikke arbejde så meget med dette, at du kan løse det på kort tid - for så at flytte dig videre. Du er nød til at forstå, at der skal være plads til integration af det som vækkes, på samme måde som: at kroppen skal have ro og restitution, når den trænes.

Gør dig selv den tjeneste, at give dig selv denne ro, når du mærker, at det hele ”bliver for meget”. Så er det treenigheden, der har brug for at samles og integreres, før næste skridt kan tages.

Lyt til dig selv – lyt til din krop og lyt til din sjæls kald – Det hele ligger indenfor dine rammer, og du ved, hvad du skal, hvis du lytter. Lad dig ikke styre af, hvad andre gør eller har opnået. Vær bevidst om, hvad der er godt for dig i dette arbejde, og tillad at lade sjælen og hjertet tale til dig.

Dette arbejde kan være hårdt, hvis du presser dig selv, eller det kan være som at bevæge sig svævende og let, hvis du blot lytter. Valget er dit, så mærk godt efter, hvilken vej du vælger.

At arbejde med de 12 chakraer

Der er i dette kapitel beskrevet en del om dine opmærksomhedspunkter, når du arbejder med afbalancering af jordstjernechakraet.

Der er ikke forskel på den måde du grundlæggende skal forholde dig til dette chakra - fremfor de andre 11 chakraer.

Alle chakraer har en grundstruktur, som vil vise sig for dig, og alle chakraer vil over tid komme i balance helt af sig selv, efterhånden som menneskeheden udvikler sig og energifrekvensen hæves.

Du kan hjælpe med dette ved at være opmærksom på, hvordan du bruger disse chakraers energier, og hvordan du gennem arbejdet med disse chakraer hjælper dig selv og kloden til at komme videre.

Der er ingen krav om, hvorvidt du gør det ene eller det andet. Alle har deres vej, og alle har sin måde at gå den på, og der er ingen fordømmelse eller løftet pegefingre ad dig, hvis du vælger at slippe arbejdet nu, og blot lader dig flyde med udviklingen.

Men hvis du enten vælger at tage forandringen i egen hånd og arbejde med egen afbalancering af de 12 chakraer, eller du vælger at sætte fokus på et eller flere chakraer, der kalder på dig, så vil du opleve en ny forståelse for energiernes arbejde. Du vil begynde at se, hvorledes mennesket kan åbne sig for ny indsigt, som kan skabe en forandring, der ikke kun ændrer menneskeheden til en mere kærlig og medfølende menneskehed, men som også skaber forandringer der påvirker langt ind i den universelle udvikling - som oprindeligt tænkt og håbet muligt.

I har som mennesker været så længe undervejs, og I står nu lige på tærsklen til den nye tid, der er i fuld gang med at åbne sig.

Går du ind i dette arbejde, vil du være med til at skabe en grobund så stærk og sund, at de sjæle der kommer til nu og tager opgaven efter dig, vil stå på et fundament der kan løfte kloden og menneskeheden ind i den energistruktur, som I kalder den gyldne tidsalder. Dette arbejde vil ligge klar til dem, når de er vokset op. Mange vil dog allerede fra barnsben begynde dette arbejde, og jo mere I, som voksne i dette liv, skaber af grobund og fundament, jo lettere bliver det at bygge videre på.

Lad lyset i dig få plads, og lad arbejdet begynde.

Rodchakraet

Kuthumi

At leve i et´ med dette chakra virker for mange mennesker uoverskueligt, fordi det tidligere har været forbundet med megen smerte. Mange har arbejdet ubevidst med dette chakra, i det I kalder den gamle energi, og mange har forløst meget heri. Og dog sidder der hos mange mennesker stadig rester af energi, der ikke har været muligt at slippe fra et jordisk perspektiv, uanset hvor stort et stykke arbejde der er lagt i dette.

Den mulighed, du får nu, er at kunne aktivere de nye kvaliteter der ligger i dette chakra, således at du bliver i stand til at sætte lys på det ”gode” - det der tjener dig godt, og lade det gå som du ikke har brug for.

Dette chakras nye kvaliteter viser dig vejen ind i forløsning, og giver indsigt i hvad der ligger af smukke oplevelser, du kan tage med dig.

Dit jordiske liv består af smukke oplevelser og mindre behagelige oplevelser, og det er her, at skillelinjen kan trækkes, når du bevæger dig fremad i denne energi. Det er her, du vil få mulighed for at se alt det smukke, du som sjæl har båret med dig igennem mange liv, men som du - som menneske - har lagt i glemslens slør.

Når dette chakra arbejder på sine højeste vibrationer, vil du opdage lys i dig selv, du ikke har set før. Du vil blive i stand til at lade det svære gå, hvilket vil sige, områder som din sjæl har båret på, og som det har været svært at give slip på. Menneskelige og universelle svære perioder for sjælen, vil blive afløst af smukke lysende oplevelser, der vil træde frem i dit sind.

Dette chakra hjælper dig til at finde din fremtid på en mere lysende sti, hvor du bliver bedre til at sætte fokus på det smukke og på de positive oplevelser.

Mennesket har i mange liv levet i en energi, hvor smerte og frygt har været fremherskende, og derfor er sindet fyldt med disse oplevelser, og der er stadig stor fokus på, at det skal være slemt, før det kan blive godt. Dog er der små sprækker i disse overbevisninger hos mange, og dette chakra vil sende lys ind igennem disse sprækker for derigennem at hjælpe dig med at vågne til et mere kærligt liv.

Et liv i kærlighed til dig selv og andre. Et liv i lys og glæde og en forståelse for, at udvikling af mennesket og af kloden sker i glæde og kærlighed.

En opdagelse af at tiden med smerte kan slippes, hvis du vil, fordi smerte, sorg og frygt hører til det, i mennesker kalder den gamle energi. Og det nye, der træder frem, er kun lys.

Meget er stadig undervejs i denne afbalancering, og kloden er i samme proces som mennesket, fordi kloden har de samme bindinger til smerte. Men du kan hjælpe kloden, som kloden kan hjælpe dig. I er et fællesskab af energi, der påvirker hinanden. Og din bevidsthed ind i at lyset kan overvinde smerten, og vil flytte både dig selv og kloden ind i mere kærlige og lysende energetiske baner.

Du skal se denne fælles udvikling som et samspil, og gennem dette samspil giver og tager I - i forhold til hinandens udvikling. Kloden kan ikke gøre det alene, lige som du ikke kan gøre det alene – men sammen kan I flytte jer fra mørke og smerte til lys og kærlighed.

Rodchakraets kvaliteter

Når dette chakra stråler i alt sin glans, vil du blive i stand til at arbejde på mere bevidste planer i chakraets energi, hvis du ønsker at hjælpe mere direkte i klodens- og menneskehedens opvågning.

Du vil blive i stand til at:

Forbinde dig til chakraets energi og lytte til klodens kald om åbninger af lys og kærlighed

Åbne for healing til kloden og de situationer der sker på kloden, hvor mørket og smerten stadig huserer

Åbne for lyset og kærligheden i dig selv og slippe de sidste rester af smerte, så sjælen kommer mere frem i alt hvad du gør, med den kærlighed og omsorgsfuldhed som sjælen bærer

Åbne ind til områder i din sjæl hvor smerten sidder, og uden at gå ind i dette, vil du kunne arbejde med at slippe og heale områder i sjælens oplevelser, så lyset i dig tændes endnu mere

Give lyset i alt omkring dig plads så du oplever glæde og kærlighed i dit liv. Dette vil gøre dig i stand til at være stærk i troen på, at alt er godt og igennem denne tro, vil du hjælpe andre til at træde lysets vej

Dette chakras områder er med til at lyse kloden op. Det er med til at fjerne den smerte, som den menneskelige del i alle har bragt ind over kloden og menneskeheden. Arbejder du med disse områder, vil du ikke blot hjælpe dig selv og kloden, du vil også hjælpe andre. For det er sådan med lyset, at når det tændes, breder det sig ud i alle kroge og lyser op, hvor der før var mørke.

Mørket kan ikke vinde over lyset, det ved du, når du tænder lyset i et mørkt rum, eller når du ser dagen gryr og oplever, at mørket ikke kan stå imod, når lyset tager over.

Og det er præcist det som sker, når du arbejder med lyset i dig selv gennem dette chakra, så oplyses du og omverden, og når først lyset er tændt, ved du og andre, hvad der gemmer sig i mørket, for så kan det ses. Og når man kan se, hvad der er, så kan det ikke skræmme mere, og når det ikke skræmmer, kan man ikke føle frygt, for så ved man, hvad der er, og kan gøre noget ved det.

Balance og ubalance i rodchakraet

Et rodchakra i 12 chakrasystemet der er i ubalance, er et rodchakra fuld af smerte, og dette fører ofte til handlinger, der sårer både en selv og andre. Det er et chakra, der har mørke kroge, og et menneske med et ubalanceret rodchakra ser begrænsninger frem for muligheder og ser mørke frem for lys. Det er et menneske, der holder fast i sin smertehistorie, selv om det kun er en historie.

Et menneske med et rodchakra, der er i balance, er oplyst og har sluttet fred, med det som var. Dette menneske forstår, at hændelser har været sket, men at det ikke er mere end hændelser.

Det er et menneske, der ved, at hvis jeg bruger kærligheden og accepten til at kigge ind i det der er - uanset om det er ind i andre, i mig selv eller i situationer der er oplevet - så ved jeg, at alt er ok, og alt har ført mig hen til, der hvor jeg er i dag. Der har været årsager til, at det som er sket, er sket, men disse årsager har været nødvendige for menneskehedens- og klodens udvikling.

Dette menneske ved også, at det har været en lang og tung vej, men denne viden tynger ikke mere, for der er en vished om, at lyset, glæden og kærligheden fylder mere i livet og på kloden.

Alt der er oplevet ses gennem visdom, og giver ro og stilhed indeni.

Harachakraet

Kuthumi

Der findes i dette chakra seksualitetens udviklingsområde, som mange ikke har turde udfordre. Gennem seksualitet har det i mange år været muligt for mennesket, at søge dybere ind i bevidstheden, i den fælles energi der skabes imellem to, der åbner balancering af det maskuline og det feminine aspekt i begge.

Denne udviklingsform kræver stor tillid til ens partner, og kun ganske få har opnået en højere bevidsthedsåbning gennem dette ”samarbejde”.

Og dog er det muligt at træde ind i dette område på samme måde som tidligere, hvis man stadig ønsker at udforske sig selv, og den samhørighed der ligger til partneren i dette.

De resultater, der kan opnås, er store, hvis begge tør give slip ind i følelsen af at smelte sammen og blive et, for i den sammensmeltning ligger afbalanceringen i begge.

Denne åbning ind til bevidstheden der skabes, viser vejen ind til de dybeste områder af det enkelte menneske. Årsagen til, at det er så effektfuldt, er, at der er en fælles hjælp til hinanden – de to i elskovsakten står sammen om dette, og samtidig åbner de ind til hjerte og sjæl, så der gives plads til udvidelsen af bevidstheden. Dette fordi der slippes så meget på kontrollen, at intet holder tilbage, og i forløsningen ligger udvidelsen og vejen hjem.

Det åbne og afbalancerede harachakra, i 12 chakra systemet, kan bruges på samme måde, hvis det føles som den rigtige vej at gå.

Dog kan der nu også åbnes til bevidstheden uden partner og uden at bringe det seksuelle aspekt ind i arbejdet, og resultatet af afbalanceringen af det maskuline og det feminine er det samme.

Harachakraets kvaliteter

At arbejde med sit harachakra er en form for ”hurtig smutvej” til forståelse af sig selv og andre. Det giver dig mulighed for at mærke, på de dybeste planer, hvad du indeholder som menneske og som sjæl. Samtidig vil dette kendskab til dig selv åbne for, at du vil begynde at se de andres dybder på en ny måde.

Det bringer dig tæt på din egen forståelse af dig selv, og når du forstår dig selv, vil du ikke se andre gennem gamle adfærdsmønstre og levn fra undertrykte følelser. Så vil du i stedet for, se dem gennem din sjæls klare øjne, og derfor bliver du i stand til at se dine medmennesker på en ny måde.

Efterhånden som de nye kvaliteter i dette chakra begynder at vibrere på andre og højere frekvenser, vil der opstå en form for samhørighed til andre, du måske ikke har mærket før. Dette fordi, når du åbner og afbalancerer dette chakra, skaber du en ægthed om dig selv og i dig, hvilket gør dig i stand til at mærke andre på disse dybe planer.

Du vil begynde at tiltrække de sjæle, der passer til dig, og igennem denne tiltrækning vil I i fællesskab fortsætte den udvikling af bevidstheden, som I selv hver især har startet.

Sammenligningen imod den seksuelle måde at ”samarbejde på” er stor. Det vil være det samme fælles løft, og den samme fælles udvidelse af bevidstheden vil ske, når du begynder at omgive dig med de sjæle, der passer ind i din energistruktur og ind til det sted, hvor du er i din udvikling.

At arbejde med harachakraet

At afbalancere dette chakra betyder en ny drejning i din måde at være i verden på, fordi du netop gennem dette arbejde tiltrækker de mennesker, der er vigtige i din udvikling, samtidig med at du vil begynde at flytte dig væk fra dem, som holder dig tilbage.

Denne proces, hvor dette sker, er en længerevarende proces, men den kan observeres med en smule tålmodighed og en form for skriftelig ”beskrivelse” af, hvad der sker i dit liv, så du herigennem kan kigge tilbage og se, at du har bevæget dig fremad.

At arbejde med sit harachakra betyder, at arbejde med sig selv og sine relationer til alle mennesker. Det er en vej ind til at løfte dig selv og menneskeheden, fordi når du begynder dette arbejde, bliver de personer, der også føler sig kaldet til at arbejde i dette chakras energi aktiveret, så I på en måde følges ad og hjælper hinanden.

Denne del kan være svær at forstå med den menneskelige bevidsthed, men hvis du netop på dette punkt begynder at føre lidt ”historik” på, hvad der sker i dette arbejde, vil du begynde at se, hvad der menes.

I arbejdet med harachakraet ligger også udrensning af gamle binderinger til familiemedlemmer - både de jordiske og dem på sjælsplan. At arbejde med at udrense disse bindinger - fjerner og rydder op i spor tilbage i mange generationer på det jordisk plan og på sjælsplan.

En udrensning af dette chakra vil bringe dig kvantespring frem i din forståelse af sammenhængen imellem alt, fordi, når du bliver fri fra disse gamle bindinger, åbner nye indsigter sig, og du får en ny forståelse for andre. Du skal i en udrensning af dette chakra ikke igennem dybe og smertelige oplevelser, da den måde, der arbejdes med udrensning i 12 chakra systemet, vil være mere på et energetisk plan, og bringer dig derfor ikke ud i de samme processer, som tidligere måder at arbejde om oprydning i sit indre på.

Navlechakraet

Kuthumi

Dette chakra er for mennesker i denne tid helt nyt, og dog er det et gammelt og yderst velkendt chakra, som er brugt af mange i tidligere inkarnationer.

Altantis folket, Limuriens folk og folket fra Plejaderne, som de fleste kender, de brugte alle 12 chakra på en lysende og klar måde.

De levede ”i pagt” med sig selv og visdommen om, at alle var et. De kendte de enkelte chakraers betydning, og de arbejdede konstant med at forfine energien, for derigennem at komme dybere ind i enheden – ”ind i midten” - til det sted hvor alt er forbundet.

Mennesker i disse inkarnationer var i stand til at åbne dette chakra, og via denne åbning - at kommunikere på tværs af store energetiske vider. De forstod, at når de koblede sig på denne energi, åbnede de ind til